Les visites als espais de Sagunt Turisme es dupliquen este pont respecte a 2023
16 d’octubre 2023

![](/media/z5jpidvv/img_6371_c.jpg?width=850&height=566.6666666666666)

Els espais municipals gestionats per turisme dupliquen les consultes este pont d'octubre, en comparació amb l'any passat, segons les dades recollides per les oficines de Turisme de Sagunt. «**Les xifres d'este pont consoliden a Sagunt com a ciutat referent per a visitar qualsevol època de l'any per la seua àmplia oferta cultural, festiva i patrimonial per a tota mena de públic**», assenyala la regidora de Turisme, Natalia Antonino.

A això se suma l'èxit de participació en les visites guiades de la ruta del Greal oferides per la delegació de Turisme els dies 7, 8, 9, 11 i 12 d'octubre, que han explicat el misteri del Sant Calze a través de diversos llocs emblemàtics de Sagunt.

Estes visites s'han completat en molt poc temps, rebent un total de 200 visitants, amb predomini de públic familiar i de la Comunitat Valenciana. Madrid, País Basc i Catalunya destaquen entre el turisme nacional.

A la Casa dels Berenguer l'afluència ha augmentat en un 42,2 % comparat amb l'any anterior i s'ha recuperat la visita de turistes internacionals amb un increment del 49 %. Este pont la casa ha acollit un 76 % de turistes nacionals i un 24 % d'internacionals.

Entre les principals demandes d'informació a les oficines de turisme de Sagunt i el Port de Sagunt destaquen monuments, informació local, gastronomia, transports i visites guiades i el perfil del turista és principalment familiar.

![](/media/3lgitm52/img_0359_c.jpg?width=850&height=566.6666666666666)

Natalia Antonino, a més, ha manifestat sobre els resultats d'este pont: «**Pel que fa a l'ocupació hotelera a Sagunt les dades han sigut també molt positives. S'ha augmentat un 20 % respecte a l'any passat**».

*   [](http://www.facebook.com/sharer.php?u=https://aytosagunto.es/va/actualitat/les-visites-als-espais-de-sagunt-turisme-es-dupliquen-este-pont-respecte-a-2023/ "Facebook")
*   [](http://twitter.com/share?url=https://aytosagunto.es/va/actualitat/les-visites-als-espais-de-sagunt-turisme-es-dupliquen-este-pont-respecte-a-2023/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-visites-als-espais-de-sagunt-turisme-es-dupliquen-este-pont-respecte-a-2023/ "Linked In")
*   [](mailto:?body=https://aytosagunto.es/va/actualitat/les-visites-als-espais-de-sagunt-turisme-es-dupliquen-este-pont-respecte-a-2023/)